DEĊIŻJONI TAL-KUMMISSJONI
tat-13 ta' Novembru 2007
li tadotta, skond id-Direttiva tal-Kunsill 92/43/KEE, l-elenku ta' siti ta' importanza Komunitarja għar-reġjun bijoġeografiku Pannonjan
(notifikata bid-Dokument Nru C(2007) 5404)
(2008/26/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/43/KEE tal-21 ta' Mejju 1992 dwar il-konservazzjoni ta' l-abitat naturali u tal-fawna u l-flora selvaġġa (1), u b'mod partikolari t-tielet sub-paragrafu ta' l-Artikolu 4(2) tagħha,
Billi:
(1)
Ir-reġjun bijoġeografiku Pannonjan imsemmi fl-Artikolu 1(c)(iii) tad-Direttiva 92/43/KEE, huwa magħmul mit-territorji tar-Repubblika Ċeka, is-Slovakkja u r-Rumanija u t-territorju ta' l-Ungerija, kif speċifikat fil-mappa bijoġeografika approvata fl-20 ta' April 2005 mill-Kumitat imwaqqaf skond l-Artikolu 20 tad-Direttiva, minn hawn 'il quddiem, “il-Kumitat ta' l-Abitats”.
(2)
Din id-Deċiżjoni ma tkoprix it-territorju tar-Rumanija li saret membru ta' l-Unjoni Ewropea fl-2007. Ir-Rumanija bdiet tressaq il-proposti ta' siti tagħha lill-Kummissjoni wara l-adeżjoni tagħha. Għadu ma kienx possibbli li t-tagħrif mir-Rumanija jiġi integrat fl-elenku inizjali preżenti ta' siti ta' importanza Komunitarja, skond it-tifsira tad-Direttiva 92/43/KEE.
(3)
Barra minn hekk, jinħtieġ li, fil-kuntest ta' proċess mibdi fl-1995, isir progress fit-twaqqif proprju tan-netwerk Natura 2000, li huwa element essenzjali mill-ħarsien tal-bijodiversità fil-Komunità Ewropea.
(4)
Għar-reġjun bijoġeografiku Pannonjan, elenki ta' siti proposti bħala siti ta' importanza Komunitarja fi ħdan it-tifsira ta' l-Artikolu 1 tad-Direttiva 92/43/KEE ingħaddew lill-Kummisjoni bejn Mejju ta' l-2004 u Settembru ta' l-2006, skond l-Artikolu 4(1) tad-Direttiva 92/43/KEE, mill-Repubblika Ċeka, l-Ungerija u s-Slovakkja.
(5)
L-elenki tas-siti proposti kienu akkumpanjati b'informazzjoni dwar kull sit, forniti fil-format stabbilit bid-Deċiżjoni tal-Kummissjoni 97/266/KE tat-18 ta' Diċembru 1996 dwar format ta' tagħrif fuq is-siti għas-siti proposti għan-Natura 2000 (2).
(6)
Dak it-tagħrif jinkludi l-mappa l-aktar riċenti u definittiva tas-sit trażmessa mill-Istat Membru msemmi, isem is-sit, il-lokalizzazzjoni u l-estensjoni, u d-data magħrufa miġbura mill-applikazzjoni tal-kriterji speċifikati fl-Anness III mad-Direttiva 92/43/KEE.
(7)
Fuq il-bażi ta' l-abbozz ta' l-elenku mfassal mill-Kummissjoni bi ftehim ma' kull waħda mill-Istati Membri konċernati, li tidentifika wkoll siti li jospitaw tipi ta' abitats naturali ta' prijorità jew speċijiet ta' prijorità, għandu jiġi adottat elenku ta' siti magħżul bħala siti ta' importanza Komunitarja.
(8)
It-tagħrif dwar l-eżistenza u d-distribuzzjoni tat-tipi ta' ambjenti naturali u speċi qiegħed dejjem jevolvi b'riżultat tas-sorvlejanza skond l-Artikolu 11 tad-Direttiva 92/43/KEE. Għalhekk, l-evalwazzjoni u l-għażla ta' siti fil-livell Komunitarju saret billi ntużat l-aħjar informazzjoni disponibbli bħalissa.
(9)
Madankollu, għal ċerti tipi ta' abitats u speċi, l-Istati Membri konċernati ma pproponewx biżżejjed siti biex jilqħu l-ħtiġijiet tad-Direttiva 92/43/KEE. Għalhekk għal dawk it-tipi u speċijiet ma jistax jiġi konkluż li n-netwerk hija kompluta. Madankollu, jekk jiġi meqjus id-dewmien biex jasal it-tagħrif u jintlaħaq qbil ma' l-Istati Membri, hemm bżonn li jiġi adottat elenku inizjali ta' siti li se jkollu bżonn jiġi rivedut skond l-Artikolu 4 tad-Direttiva 92/43/KEE.
(10)
Ladarba l-għarfien dwar l-eżistenza u t-tqassim ta' xi wħud mit-tipi ta' abitats naturali ta' Anness I u l-ispeċi f'Anness II tad-Direttiva 92/43/KEE jibqa' mhux komplut, għal dawn m'għandux jiġi konkluż li n-netwerk hija jew mhijiex kompluta. L-elenku inizjali għandu jiġi rivedut, jekk ikun neċessarju, skond id-dispożizzjonijiet ta' l-Artikolu 4 tad-Direttiva 92/43/KEE.
(11)
Il-miżuri li għalihom hemm ipprovdut f'din id-Deċiżjoni huma skond l-opinjoni tal-Kumitat ta' l-Abitats Naturali,
ADOTTAT DIN ID-DEĊIŻJONI:
Artikolu 1
L-elenku inizjali ta' siti ta' importanza Komunitarja għar-reġjun bijoġeografiku Pannonjan skond it-tielet sub-paragrafu ta' l-Artikolu 4(2) tad-Direttiva 92/43/KEE huwa stabbilit fl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 13 ta' Novembru 2007.